'Fliek' speel in regte lewe af | Netwerk24
'Fliek' speel in regte lewe af
Deur Hendrik Otto, Pretoria 09 April 2020 05:00
Wat ses maande terug na die draaiboek vir nog 'n Hollywood-treffer geklink het, gebeur nou regtig. Ons wens eintlik ons droom, maar sit die TV aan of maak die koerant oop en die werklikheid tref ons soos 'n voorhamerhou.
Ons dra gesigmaskers as ons gaan inkopies doen. Ons is selfbewus tot ons sien die meeste mense doen dit. Ons verkyk ons aan die kreatiewe maniere waarop ander hulle besig en fiks hou. Ons speel speletjies wat ons op skool laas gespeel het. Ons stig Whats-App-groepe. Ons mis kollegas. Ons gebruik woorde soos "betalingvakansie" en "kajuitkoors" en hou glad nie meer van "verlenging" nie. Ons verluister ons saans aan die stilte.
En ons glo ons gaan aan ons nageslag vertel dat ons almal saamgespan en 'n verwoestende pandemie bekamp het.